Document ID: 31999R1727

ΚΑΝΟΝΙΣΜΟΣ (ΕΚ) αριθ. 1727/1999 ΤΗΣ ΕΠΙΤΡΟΠΗΣ
της 28ης Ιουλίου 1999
για ορισμένες λεπτομέρειες εφαρμογής του κανονισμού (ΕΟΚ) αριθ. 2158/92 του Συμβουλίου για την πυροπροστασία των κοινοτικών δασών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2158/92 του Συμβουλίου, της 23ης Ιουλίου 1992, για την πυροπροστασία των κοινοτικών δασών(1), όπως τροποποιήθηκε από τον κανονισμό (ΕΚ) αριθ. 308/97(2), και ιδίως το άρθρο 4 παράγραφος 4,
Εκτιμώντας
(1) ότι ο κανονισμός (ΕΟΚ) αριθ. 2158/92 προβλέπει χρηματοδοτική συμμετοχή της Κοινότητας για τις ενέργειες που αποβλέπουν στην ενίσχυση της πυροπροστασίας των δασών·
(2) ότι το άρθρο 4 παράγραφος 3 του εν λόγω κανονισμού προβλέπει ότι η συμμετοχή αυτή αφορά κατά προτεραιότητα τα προγράμματα τα οποία υποβάλλονται από τα κράτη μέλη για την ενίσχυση της πυροπροστασίας των δασών·
(3) ότι για την επίτευξη αποτελεσματικότητας, απλοποίησης και εξορθολογισμού των διαδικασιών σε κοινοτικό και εθνικό επίπεδο, πρέπει να συγκεντρώνονται ετησίως, στο επίπεδο του κράτους μέλους, με τη μορφή εθνικού προγράμματος τα διάφορα μέτρα για τα οποία ζητείται κοινοτική χρηματοδοτική συμμετοχή·
(4) ότι πρέπει να καθορίζονται, για το εθνικό πρόγραμμα, οι λεπτομέρειες της υποβολής της αίτησης συνδρομής και τα στοιχεία που πρέπει να περιλαμβάνει ώστε να διευκολύνεται η εξέταση του φακέλου·
(5) ότι πρέπει να προβλέπεται σύστημα προκαταβολών της κοινοτικής χρηματοδοτικής ενίσχυσης ώστε το κράτος μέλος να μπορεί να διασφαλίσει την κατάλληλη δημοσιονομική διαχείριση του εθνικού προγράμματος·
(6) ότι οι αιτήσεις προκαταβολών και πληρωμής του υπολοίπου του εθνικού προγράμματος που υποβάλλονται από τις αρμόδιες αρχές στην Επιτροπή πρέπει να περιλαμβάνουν ορισμένα στοιχεία τα οποία θα διευκολύνουν την εξέταση της κανονικότητας των δαπανών·
(7) ότι η Επιτροπή πρέπει να ενημερώνεται για το εάν η υλοποίηση των ενεργειών εκτελείται με τους όρους και εντός της προθεσμίας που προβλέπεται από την απόφαση χορήγησης συνδρομής·
(8) ότι τα κράτη μέλη πρέπει να λαμβάνουν τα αναγκαία μέτρα για να διασφαλίζεται αποτελεσματικός έλεγχος της υλοποίησης των ενεργειών του εθνικού προγράμματος·
(9) ότι, δυνάμει του άρθρου 8 του κανονισμού (ΕΟΚ) αριθ. 2158/92 και του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, για την προστασία των χρηματοδοτικών συμφερόντων των Ευρωπαϊκών Κοινοτήτων(3), τα κράτη μέλη οφείλουν να ελέγχουν την αποτελεσματική και κανονική φύση της χρηματοδοτούμενης από την Κοινότητα δραστηριότητας και να αναλαμβάνουν τα ποσά που έχουν σπαταληθεί λόγω παρατυπιών ή αμέλειας· ότι τα ποσά αυτά αντιστοιχούν σε μη αιτιολογημένες δαπάνες για τον κοινοτικό προϋπολογισμό, τα οποία πρέπει, επομένως, να επιστρέφονται στην Κοινότητα·
(10) ότι, εάν οι έλεγχοι της Επιτροπής που προβλέπονται στο άρθρο 8 του κανονισμού (ΕΟΚ) αριθ. 2158/92 αποκαλύπτουν παρατυπία, το κράτος μέλος θα πρέπει να έχει τη δυνατότητα να διατυπώσει γνώμη για την παρατηρηθείσα κατάσταση· ότι, στην περίπτωση που επιβεβαιώνεται η παρατυπία και ότι, κατά συνέπεια, τα σχετικά ποσά αντιστοιχούν σε μη αιτιολογημένες για τον κοινοτικό προϋπολογισμό δαπάνες, θα πρέπει να επιστρέφονται στην Κοινότητα·
(11) ότι θα πρέπει να καταργηθεί ο κανονισμός (ΕΟΚ) αριθ. 1170/93 της Επιτροπής(4), όπως τροποποιήθηκε από τον κανονισμό (ΕΚ) αριθ. 1460/98(5)·
(12) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης δασικής επιτροπής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Τα προγράμματα που προβλέπονται στο άρθρο 4 του κανονισμού (ΕΟΚ) αριθ. 2158/92 καταρτίζονται ετησίως σε εθνικό επίπεδο. Το εθνικό πρόγραμμα πρέπει να περιλαμβάνει το σύνολο των αιτήσεων συνδρομής βάσει του εν λόγω άρθρου 4. Πρέπει να περιλαμβάνει τα στοιχεία και τα έγγραφα που αναφέρονται στο παράρτημα Ι του παρόντος κανονισμού και να αναφέρει τα στοιχεία που προβλέπονται στο άρθρο 2. Το κράτος μέλος απευθύνει το πρόγραμμα αυτό στην Επιτροπή σε δύο αντίτυπα με τον τύπο που αναφέρεται στο παράρτημα Ι.
2. Το εθνικό πρόγραμμα που αναφέρεται στη παράγραφο 1 θα είναι διάρκειας τριών ετών κατ' ανώτατο όριο που υπολογίζεται από την ημερομηνία κοινοποίησης της απόφασης της Επιτροπής η οποία προβλέπεται στο άρθρο 6 του κανονισμού (ΕΟΚ) αριθ. 2158/92, χωρίς δυνατότητα παράτασης.
Άρθρο 2
Το πρόγραμμα που αναφέρεται στο άρθρο 1 πρέπει να περιλαμβάνει:
α) δελτίο περιγραφής των δικαιολογητικών εγγράφων που πρέπει να παρέχουν οι δικαιούχοι· ως δικαιολογητικά έγγραφα νοούνται όλα τα έγγραφα που καταρτίζονται είτε σύμφωνα με τις νομοθετικές ή κανονιστικές διατάξεις του ενδιαφερόμενου κράτους μέλους είτε σύμφωνα με τα μέτρα που θεσπίζονται από την αρμόδια αρχή και μπορούν να αποδείξουν ότι οι όροι που επιβάλλονται για κάθε ατομική αίτηση τηρούνται. Το δελτίο περιγραφής περιλαμβάνει τον καθορισμό των δικαιολογητικών εγγράφων και την αναφορά των διατάξεων ή των μέτρων βάσει των οποίων έχουν καταρτιστεί καθώς και σύντομη περιγραφή του περιεχομένου των εγγράφων αυτών·
β) το υπόδειγμα των εντύπων με τα οποία οι δικαιούχοι υποβάλουν την αίτησή τους για πληρωμή. Τα εν λόγω έντυπα πρέπει τουλάχιστον να περιλαμβάνουν συνοπτική κατάσταση των δαπανών που πραγματοποιήθηκαν και συγκριτικό πίνακα των μέτρων που προβλέπονταν και εκείνων που πραγματοποιήθηκαν, τόσο σε ποσοτικό όσο και σε ποιοτικό επίπεδο·
γ) περιγραφή των καθορισμένων μεθόδων ελέγχου και διαχείρισης για να διασφαλίζεται η αποτελεσματική εφαρμογή των ενεργειών του προγράμματος, κατ' εφαρμογή του άρθρου 8 του κανονισμού (ΕΟΚ) αριθ. 2158/92.
Το κράτος μέλος ανακοινώνει επίσης την μεταγενέστερη ενημέρωση της τεκμηρίωσης που αναφέρεται στο πρώτο εδάφιο.
Άρθρο 3
1. Η αρμόδια αρχή μπορεί να ζητήσει προκαταβολή ποσοστού 30 % κατ' ανώτατο όριο της κοινοτικής χρηματοδοτικής συνδρομής του εθνικού προγράμματος το νωρίτερο την 1η Ιανουαρίου του έτους που έπεται της ημερομηνίας κοινοποίησης της απόφασης της Επιτροπής.
2. Μια δεύτερη προκαταβολή ποσοστού 30 % κατ' ανώτατο όριο μπορεί να ζητηθεί από το κράτος μέλος όταν αποδεικνύει ότι το 60 % της πρώτης προκαταβολής της σχετικής με το ίδιο πρόγραμμα δαπανηθεί. Η δεύτερη αυτή προκαταβολή μπορεί να καλύπτει το 50 % στην περίπτωση που έχει δαπανηθεί το 90 % της πρώτης προκαταβολής.
3. Η πληρωμή του υπολοίπου θα πραγματοποιηθεί μετά τη λήψη και την έγκριση από την Επιτροπή της τελικής έκθεσης, της οριστικής χρηματοδοτικής κατάστασης και της αίτησης τελικής πληρωμής του εθνικού προγράμματος.
Άρθρο 4
1. Η αρμόδια αρχή διαβιβάζει κάθε εξάμηνο από την 1η Ιουλίου του έτους που έπεται της ημερομηνίας κοινοποίησης της απόφασης της Επιτροπής της σχετικής με το πρόγραμμα, αναλυτική κατάσταση των πληρωμών που καταβλήθηκαν στους δικαιούχους, σύμφωνα με το παράρτημα ΙΙ, συνοδευόμενη από την κατάσταση προόδου των εργασιών.
2. Οι αιτήσεις πληρωμής των προκαταβολών και του υπολοίπου σχετικά με το εθνικό πρόγραμμα πρέπει να υποβάλλονται στην Επιτροπή σε δύο αντίτυπα από την αρμόδια αρχή σύμφωνα με το παράρτημα ΙΙΙ.
Άρθρο 5
1. Όταν ένα κράτος μέλος ανακτά τα ποσά που σπαταλώνται λόγω παρατυπιών ή αμέλειας, τα επιστρέφουν στην Κοινότητα.
2. Όταν, σε προθεσμία τεσσάρων ετών μετά την πληρωμή του υπολοίπου, η Επιτροπή διαπιστώνει παρατυπία σε σχέση με την χρηματοδοτηθείσα από την Κοινότητα δραστηριότητα και ότι το σχετικό ποσό δεν επεστράφη στην Κοινότητα βάσει της παραγράφου 1, η Επιτροπή παρουσιάζει την κατάσταση στο εν λόγω κράτος μέλος και του δίνει τη δυνατότητα να εκφράσει τις απόψεις του.
3. Όταν, μετά από ανάλυση της κατάστασης και των ενδεχομένων παρατηρήσεων του σχετικού κράτους μέλους, η Επιτροπή διαπιστώνει ότι επιβεβαιώνεται η παρατυπία, το κράτος μέλος επιστρέφει τα σχετικά ποσά.
Άρθρο 6
Ο κανονισμός (ΕΟΚ) αριθ. 1170/93 καταργείται.
Εξακολουθεί, εντούτοις, να εφαρμόζεται για τις αιτήσεις συνδρομής που είχαν υποβληθεί πριν από την 1η Νοεμβρίου 1998.
Άρθρο 7
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουλίου 1999.

Labels: 20
6